b'\n_START_ARTICLE_\nAiram\n_START_SECTION_\nAiramin historiaa\n_START_PARAGRAPH_\nAiram perustettiin vuonna 1921 nimell\xc3\xa4 Suomen S\xc3\xa4hk\xc3\xb6lampputehdas Oy. Yhti\xc3\xb6n osakkaiksi tulivat 1931 Oy Str\xc3\xb6mberg Ab, Suomen Kaapelitehdas Oy ja Pohjoismainen S\xc3\xa4hk\xc3\xb6 Oy. Vuonna 1938 yhti\xc3\xb6n nimi muutettiin Oy Airam Ab:ksi. Airam-nimeen p\xc3\xa4\xc3\xa4dyttiin, koska yhti\xc3\xb6lle haluttiin ram-loppuinen nimi niin kuin kilpailijoilla Osram ja Tungsram; hehkulampun yksi raaka-ainehan oli volfram. My\xc3\xb6hemmin yhti\xc3\xb6n osakekanta siirtyi kokonaan Suomen Kaapelitehtaan (sittemmin Oy Nokia Ab) omistukseen. Nokia myi yhti\xc3\xb6n vuonna 1985 kahdelle palveluksessaan olleelle toimihenkil\xc3\xb6lle management buyout -kaupalla. Vuonna 1990 perustettiin Oy Airam Electric Ab, jolle siirtyi Oy Airam Ab:n liiketoiminta._NEWLINE_Airamin lasitehdas perustettiin Helsingin Punavuoreen vuonna 1933. Neonvaloyksikk\xc3\xb6 perustettiin 1936, josta l\xc3\xa4htien tehtiin yhteisty\xc3\xb6t\xc3\xa4 arkkitehtien ja mainostajien kanssa. Valomainokset v\xc3\xa4rittiv\xc3\xa4t tuolloin katukuvaa uudella tavalla etenkin p\xc3\xa4\xc3\xa4kaupunkiseudulla. Termostuotteista tunnetuin on perinteinen punainen termospullo, jonka valmistus aloitettiin vuonna 1934. Sotavuosina korjattiin vanhoja lamppuja materiaalien puutteessa ja valomainokset sammutettiin. Punaista termospulloa valmistettiin poikkeuksellisesti sota-aikana mustana l\xc3\xa4\xc3\xa4kint\xc3\xa4voimien k\xc3\xa4ytt\xc3\xb6\xc3\xb6n. _NEWLINE_Puistolan lasitehdas valmistui vuonna 1944, ja Puistolassa puristettiin my\xc3\xb6s \xc3\xa4\xc3\xa4nilevyj\xc3\xa4 1960-luvulta alkaen. 1950-luvulla lasitehtaalla syntyiv\xc3\xa4t mm. luonnonvaloa j\xc3\xa4ljittelev\xc3\xa4t loistelamput ja De Luxe -p\xc3\xa4iv\xc3\xa4nvalolamput. Tuotekehitys tuotti innovaatioita ja tuloksena syntyiv\xc3\xa4t mm. miellytt\xc3\xa4v\xc3\xa4n valontuoton antavat Neonlux- ja Neondymlite-lamput. Loiste- ja hehkulamppujen tuotanto siirtyi Suutarilan tehtaalle 1970-luvulla. Puistolan lampputehtaalla valmistettiin hehkulamppuja erikoisk\xc3\xa4ytt\xc3\xb6\xc3\xb6n vuoteen 2018 saakka.  _NEWLINE_Ylen el\xc3\xa4v\xc3\xa4 arkisto -sarjassa on julkaistu Airamin Puistolan lampputehtaalla kuvattu Fredrik Hackmanin elokuva Ljuset (Valo 1965), johon elokuvamusiikin s\xc3\xa4velsi Henrik Otto Donner. Airam vastasi vuoden 1952 Helsingin olympialaisten tulostaulun valmistuksesta ja tekniikasta. Airamin edustaja ohjasi tulostaulua releist\xc3\xb6ll\xc3\xa4 kuvataulun takaa. Samaa tekniikkaa k\xc3\xa4ytettiin my\xc3\xb6hemmin menestyksekk\xc3\xa4\xc3\xa4sti tietokoneavusteisesti mm. Euroopan yleisurheilukisoissa 1971 ja Moskovan olympialaisissa 1980. Vuonna 1960 Tapio Wirkkalan Airamille muotoilema WIR-lamppu palkittiin Milanon Triennalessa. Wirkkalan suunnittelemat WIR-lamppuja ja K2-valaisimet otettiin uustuotannossa led-versioina vuonna 2017. _NEWLINE_Airamin toimitalossa Keravalla on vuodesta 2008 l\xc3\xa4htien toiminut yhti\xc3\xb6n keskusvarasto, asiakaspalvelu ja n\xc3\xa4yttelytilat. Airamin tyt\xc3\xa4ryhti\xc3\xb6 Airam Ab toimii Tukholman l\xc3\xa4hell\xc3\xa4 \xc3\x85rstassa markkina-alueenaan Ruotsi.'